ПРАВИЛНИК ЗА СТРУКТУРАТА, ОРГАНИЗАЦИЯТА И ДЕЙНОСТТА НА НАЦИОНАЛНИЯ СЪВЕТ ЗА ЗАКРИЛА НА ДЕТЕТО

В сила от 27.12.2006 г. Приет с ПМС № 349 от 20.12.2006 г.
Обн. ДВ. бр.106 от 27 Декември 2006г., изм. ДВ. бр.56 от 21 Юли 2009г.

Глава първа.
ОБЩИ ПОЛОЖЕНИЯ

Чл. 1. С правилника се уреждат структурата, организацията и дейността на Националния съвет за закрила на детето към Държавната агенция за закрила на детето, наричан по-нататък "съвета". 
Чл. 2. (1) Съветът е орган към Държавната агенция за закрила на детето с консултативни и координационни функции. Съветът осъществява своята дейност в съответствие с разпоредбите на Закона за закрила на детето и на правилника. 

(2) Съветът:

1. консултира председателя на Държавната агенция за закрила на детето по Националната стратегия за детето и Националната програма за закрила на детето, програмната политика на агенцията и синхронизирането на нормативната уредба в областта на закрилата на детето; 

2. предлага, обсъжда и координира стратегическите приоритети в държавната политика за закрила на детето и съгласува финансовото им обезпечаване;

3. (нова - ДВ, бр. 56 от 2009 г.) дава предварително становище по проектите за нормативни актове, които съдържат разпоредби, свързани с правата на децата, преди внасянето им в Министерския съвет;

4. (предишна т. 3 - ДВ, бр. 56 от 2009 г.) подпомага сътрудничеството с юридическите лица с нестопанска цел за формиране и провеждане на държавната политика по закрила на детето;

5. (предишна т. 4 - ДВ, бр. 56 от 2009 г.) осъществява наблюдение на изпълнението на национални, регионални и международни програми по закрилата на детето.

(3) (Нова - ДВ, бр. 56 от 2009 г.) Националният съвет за закрила на детето организира и осъществява определените с ал. 2 задачи въз основа на приета от него годишна работна програма.

(4) (Предишна ал. 3 - ДВ, бр. 56 от 2009 г.) Съветът сътрудничи с национални и международни органи и организации по въпросите на закрилата на децата и защитата на техните права.

 

Глава втора.
СТРУКТУРА НА СЪВЕТА

Чл. 3. (1) Съветът се състои от председател и членове. 

(2) Председател на съвета е председателят на Държавната агенция за закрила на детето, който организира, ръководи дейността му, координира изпълнението на решенията му и го представлява.

Чл. 4. (Изм. - ДВ, бр. 56 от 2009 г.) Броят на членовете на съвета не може да бъде по-малък от 23 и не повече от 29 лица, включително председателя. 

 

Чл. 5. (1) (Изм. - ДВ, бр. 56 от 2009 г.) В състава на съвета се включват заместник-министър на труда и социалната политика, заместник-министър на правосъдието, заместник-министър на външните работи, заместник-министър на образованието и науката, заместник-министър на здравеопазването, заместник-министър на вътрешните работи, заместник-министър на финансите, заместник-министър на културата, председателят на Държавната агенция за младежта и спорта, изпълнителният директор на Агенцията за социално подпомагане, секретарят на Националната комисия за борба с трафика на хора, представител на Националния съвет по наркотичните вещества, заместник-председател на Националния статистически институт, подуправителят на Националния осигурителен институт, управителят на Националния осигурителен институт, секретарят на Централната комисия за борба срещу противообществените прояви на малолетните и непълнолетните и отговорен представител на Националното сдружение на общините в Република България. 

(2) В състава на съвета се включват и ръководители на юридически лица с нестопанска цел, които имат предмет на дейност закрилата на децата.

(3) (Изм. - ДВ, бр. 56 от 2009 г.) За участие в заседанията на съвета председателят може да кани представители на медиите, лица с висок обществен авторитет и представители на юридически лица с нестопанска цел, които имат предмет на дейност закрилата на децата и не са включени в състава на съвета, както и представители на детски организации. 

(4) В заседанията на съвета по покана от председателя участва представител на омбудсмана на Република България.

(5) Поименният състав на съвета се определя със заповед на председателя на Държавната агенция за закрила на детето по предложение на ръководителите на съответните министерства, ведомства и сдружения по ал. 1 и 2.
Чл. 6. (1) Юридическите лица заявяват писмено желанието си да станат членове на съвета пред председателя на Държавната агенция за закрила на детето. Към заявлението се прилагат следните документи: 

1. заверен препис от съдебното решение по регистрацията;

2. копие от устава или учредителния акт на организацията;

3. образец на анкетна карта, утвърден от председателя на Държавната агенция за закрила на детето, за дейността на организацията и за бъдещите й програми, който се получава от агенцията;

4. удостоверение за актуално състояние, издадено от компетентния съд не по-рано от 6 месеца от датата на подаване на заявлението;

5. заверено копие от карта за идентификация по БУЛСТАТ;

6. (нова - ДВ, бр. 56 от 2009 г.) кратък отчет за осъществяваната дейност през последните две години.

(2) (Изм. - ДВ, бр. 56 от 2009 г.) Критериите за избор на юридически лица за членове на съвет са:

1. предметът на дейност да е в съответствие с приоритетите на държавната политика за закрила на децата в Република България;

2. ефективност и устойчивост на резултатите от осъществяваните дейности;

3. наличие на опит в изпълнение на проекти и програми в следните области - предоставяне на социални услуги за деца и семейства или подкрепа на доставчиците на социални услуги за деца и семейства в процеса на децентрализация на специализираните институции за деца, работа в насока развитие на приемната грижа в национален мащаб, осъществяване на съвместни програми, свързани с превенция на насилието, сексуалната и трудовата експлоатация, превенция на насилието в интернет и др.; 

4. липса на задължения към държавата и общините.

(3) Председателят на Държавната агенция за закрила на детето определя членовете на съвета по ал. 1 с мандат две години в съответствие с данните от получените заявления и анкетни карти.
Чл. 7. Членовете на съвета участват в заседанията и осигуряват необходимата за дейността му информация и експертна помощ по конкретни въпроси от тяхната компетентност. 
Чл. 8. (1) За целите на отделни направления в работата си съветът може да създава работни групи. 

(2) В работните групи участват експерти от министерствата, ведомствата и сдруженията по чл. 5, ал. 1 - 4. 

(3) В работните групи могат да участват представители на юридически лица, организации на деца, университети, научноизследователски институти и др.

(4) Поименният състав на работните групи се определя със заповед на председателя на Държавната агенция за закрила на детето.

 

Глава трета.
ОРГАНИЗАЦИЯ НА ДЕЙНОСТТА НА СЪВЕТА

Чл. 9. (1) Съветът провежда редовни заседания най-малко два пъти годишно. 

(2) Извънредни заседания се свикват по искане на 1/3 от членовете на съвета или по предложение на председателя.

(3) Лицата, които са поискали свикването на извънредно заседание, уточняват със секретаря на съвета датата за провеждането му, като изпращат материалите по предлаганите за разглеждане въпроси на всички членове на съвета най-малко 3 дни преди заседанието.
Чл. 10. (1) Заседанията на съвета се свикват и се ръководят от председателя. 

(2) Функциите на председателя в негово отсъствие се изпълняват от определен от него член на съвета.

(3) Заседанията на съвета се провеждат, ако на тях присъстват не по-малко от половината от членовете с право на глас.

(4) Членовете на съвета участват в работата му лично и не могат да упълномощават други лица да ги представляват.

Чл. 11. (1) Секретар на съвета е служител на Държавната агенция за закрила на детето, определен със заповед на председателя на агенцията. 

(2) Секретарят на съвета:

1. организира подготовката и провеждането на заседанията;

2. води протоколите от заседанията;

3. координира изпълнението на взетите решения на съвета;

4. обезпечава осъществяването на междуинституционалния обмен на информация и експертните становища по въпроси, които са предмет на обсъждане по време на заседанията на съвета;

5. осъществява координация между членовете на съвета и други институции в страната;

6. подпомага дейността на работните групи, създадени с решение на съвета;

7. съхранява документацията на съвета;

8. (нова - ДВ, бр. 56 от 2009 г.) изготвя резюме от протокола на всяко заседание на съвета, което включва информация за участниците в заседанието, разглежданите въпроси, взетите решения, сроковете и отговорниците за тяхното изпълнение;

9. (нова - ДВ, бр. 56 от 2009 г.) публикува резюмето по т. 8 на страницата на съвета в интернет.

 

Чл. 12. (1) Съветът провежда своите заседания при предварително определени дати и дневен ред. 

(2) Проектът на дневен ред за заседанията се подготвя от секретаря на съвета и се одобрява от неговия председател. 

(3) Членовете на съвета се уведомяват писмено за мястото, деня, часа и проекта на дневен ред за заседанието, придружен с всички материали, най-малко 5 дни преди заседанието.

(4) Всеки член на съвета може да прави предложения за включване на въпроси в дневния ред. Предложенията за включване на други точки се правят чрез секретаря най-малко 3 работни дни преди заседанието. Материалите за тях се представят заедно с предложението.

(5) По изключение на заседанията на съвета могат да се разглеждат въпроси, които не са включени в дневния ред, за които членовете на съвета не са уведомени по реда на ал. 2 и 3, но по своя характер не търпят отлагане.

(6) Членовете на съвета са длъжни да уведомят своевременно за невъзможността си да участват в насроченото заседание.
Чл. 13. Член на съвета, който е възпрепятстван да участва в заседание, може предварително да изрази становището си по обсъжданите въпроси в писмен вид, което представя на председателя на съвета най-малко два дни преди заседанието. 
Чл. 14. Председателят на съвета има право да иска от членовете на съвета допълнителна информация по всички въпроси, засягащи дейностите по закрила на децата. 
Чл. 15. (1) Решенията на съвета се вземат с мнозинство от 2/3 от присъстващите на заседанието членове на съвета с право на глас. 

(2) Решението на съвета по чл. 6, ал. 2 се взема с мнозинство от повече от половината от присъстващите на заседанието членове на съвета. 

(3) По изключение правото на глас на отделен член може да се упражни неприсъствено. В този случай вотът се изразява писмено и е неразделна част от протокола от заседанието на съвета.

(4) Съветът в изключителни случаи може да вземе решение и неприсъствено чрез протокол, подписан от всички членове, по въпроси, по които вече е проведено обсъждане.
Чл. 16. Съветът може да разгледа и да вземе решения и по въпроси, поставени на самото заседание, без да е спазен редът по чл. 12. 

Чл. 17. (1) (Изм. - ДВ, бр. 56 от 2009 г.) За всяко заседание на съвета се съставя стенографски протокол, който се подписва от председателя и от секретаря. 

(2) (Изм. - ДВ, бр. 56 от 2009 г.) Протоколите от заседанията на съвета се изготвят в 10-дневен срок от провеждането на заседанието.

(3) При наличие на особени мнения те трябва да бъдат представени в писмена форма в двудневен срок след заседанието. Те не трябва да съдържат данни и мотиви, неизразени на заседанието.

(4) Материалите по ал. 3 са неразделна част от протокола.
Чл. 18. (1) Оригиналните протоколи се съхраняват от секретаря, който ги номерира съобразно поредността на заседанията, заедно с всички материали. 

(2) Членовете на съвета получават копия от протоколите.

(3) Разрешения за извлечения от протоколите и материалите от заседанията се дават от председателя на съвета.
Чл. 19. (Нов - ДВ, бр. 56 от 2009 г.) Националният съвет за закрила на детето поддържа подстраница в сайта на Държавната агенция за закрила на детето в интернет, на която публикува акта за създаването си, състава на съвета, годишната работна програма, предварителния годишен график за провеждане на редовните заседания, резюме от протоколите от проведените заседания, както и годишните отчетни доклади за дейността си. 

Чл. 20. (Предишен чл. 19 - ДВ, бр. 56 от 2009 г.) Материално-техническото и финансовото осигуряване на работата на съвета се осъществяват от Държавната агенция за закрила на детето. 

 

Заключителни разпоредби

Параграф единствен. (Изм. - ДВ, бр. 56 от 2009 г.) Правилникът се приема на основание чл. 18, ал. 3 от Закона за закрила на детето. 

